കാശീപഞ്ചകം
മനോനിവൃത്തിഃ പരമോപശാന്തിഃ
സാ തീർഥവര്യാ മണികർണികാ ച
ജ്ഞാനപ്രവാഹാ വിമലാദിഗംഗാ
സാ കാശികാഹം നിജബോധരൂപാ 

യസ്യാമിദം കൽപിതമിന്ദ്രജാലം
ചരാചരം ഭാതി മനോവിലാസം
സച്ചിത്സുഖൈകാ പരമാത്മരൂപാ
സാ കാശികാഹം നിജബോധരൂപാ  

കോശേഷു പഞ്ചസ്വധിരാജമാനാ
ബുദ്ധിർഭവാനീ പ്രതിദേഹഗേഹം
സാക്ഷീ ശിവഃ സർവഗതോऽന്തരാത്മാ
സാ കാശികാഹം നിജബോധരൂപാ  

കാശ്യാം ഹി കാശ്യതേ കാശീ കാശീ സർവപ്രകാശികാ
സാ കാശീ വിദിതാ യേന തേന പ്രാപ്താ ഹി കാശികാ  

കാശീക്ഷേത്രം ശരീരം ത്രിഭുവന-ജനനീ വ്യാപിനീ ജ്ഞാനഗംഗാ
ഭക്തിഃ ശ്രദ്ധാ ഗയേയം നിജഗുരു-ചരണധ്യാനയോഗഃ പ്രയാഗഃ
വിശ്വേശോऽയം തുരീയഃ സകലജന-മനഃസാക്ഷിഭൂതോऽന്തരാത്മാ
ദേഹേ സർവം മദീയേ യദി വസതി പുനസ്തീർഥമന്യത്കിമസ്തി 
ശങ്കരാചാര്യരുടെ കൃതികൾ
സംസ്കൃതം